Villum Christensen (LA), 2008-11-12:
Dansk økonomi har været beundret i en årrække, og det er ikke bare af os selv.
Det er sket med en dansk krone, som har indgået et skæbnefællesskab med euroen i kraft af en fastkurspolitik, som vi vel stort set har set siden først i 1980'erne fra Schlüterregeringens tid.
Så langt så godt, kan man sige.
I de samme år er EU-kredsen kraftigt udvidet, også med lande, som har en langt svagere funderet økonomi end den, vi har herhjemme.
Man kan med en vis ret tale om den sunde del af Europa, som ligger oppe nordpå - det har vi også hørt tidligere i eftermiddag - de nordiske lande plus England, så har vi de gamle EU-lande, de gamle, syge EU-lande, kunne man sige, som har haft utrolig vanskeligt ved at få gennemført de reformer, som vi f.eks. har set herhjemme, ikke mindst i 1990'erne under SR-regeringen, hvor vi fik gennemført en række arbejdsmarkedsreformer, som gav en rigtig god vitaminindsprøjtning til dansk økonomi.
Nederst kan man sige at vi så har de sydeuropæiske lande og de gamle østeuropæiske lande, som jo spiller i en ganske anden division, sådan rent økonomisk.
Vi synes faktisk, at Europa er en syg mand, en patient, som trænger til en masse indsprøjtninger, en masse energi i kraft af de reformer, som vi jo herhjemme har været igennem.
Hvis Europa ikke vil lade sig helbrede, tror jeg, at vi får store problemer med euroen, for det er jo sådan, og det kommer man nok ikke uden om, at en valutakurs er bestemt af den sundhedstilstand, som det pågældende land er i.
Producerer man gode varer af høj kvalitet, kan de jo sælges i udlandet, så skal folk bruge den pågældende valuta, den stiger i pris, og det samme gør valutakursen.
Hvis det altså er rigtigt, at Europa er en syg mand, som har vanskeligt ved at få gennemført de rette reformer, og hvis det er rigtigt, at Europa er en sammenbragt familie, hvor problemerne er forskellige, men løsningsmetoderne er fælles, er det jo vanskeligt at forestille sig, at vi ikke vil få en svagere udvikling i euroen, og at den vil komme under pres, akkurat som vi så det sidst, da vi stemte om euroen.
De fleste kan sikkert huske, at der var vekselkursen til dollar stort set 1:1.
Jeg mener ikke, at man kommer uden om, at konkurrenceevnen er det afgørende.
Men evnen til at få gennemført reformer er måske i virkeligheden langt vigtigere, end hvilken valuta man nu engang afregner i.
Er man sund - det har også været nævnt i dag - og har man en sund økonomi, har man jo også muligheder for at stå imod de bevægelser, som kan komme i verdensøkonomien.
Og euroens prognose, som vi ser den lige nu, mener vi altså ikke er særlig gunstig, hverken hvis vi kigger på den korte sigt eller på den lidt længere sigt, så der er ikke meget, der tyder på, at vi kan få en stærk euro fremover.
Så de her meget skamroste bulletiner, vi har fået om euroen i eftermiddag, kan vi ikke helt dele.
Det betyder dog ikke, at vi ikke sagtens kan se store fordele ved et snævert og tæt samarbejde med Europa.
Rigtig mange problemer kender som bekendt ikke grænser.
Problemstillingen er således kompleks og skal også anskues nuanceret.
Vi vil meget gerne Europa, men som det ser ud nu, synes vi, at vi spiller et alt for vigtigt kort af hænde, hvis vi ukritisk siger ja til at kassere kronen, nemlig den selvstændige mulighed for at tage vare på egne problemer.
Der har været nævnt de 2 pct.s indflydelse - man kan altid diskutere, om man kan regne sådan noget i procenter - men vi tror altså meget på, at de store europæiske lande, som har intensive problemer, vil få rigtig meget at skulle have sagt, når medicinen skal doseres til patienten.
På lidt længere sigt vil vi bestemt ikke afvise, at den samlede frihandel kan styrkes ved en fælles valuta.
Det er bestemt også vores ønske og vores håb, at vi kan blive en ligeværdig spiller i det europæiske samarbejde.
Vi er bevidste om, at det er en kompliceret sag at kommunikere i et politisk landskab, men det er nu engang ud fra vores faglige analyse, og den står vi ved.
Derfor er vi også glade for tekstens sidste formulering om, at vi nu i januar skal have en bred og afbalanceret - som det står - offentlig debat om sagen.